Omnibus presentes litteras inspecturis, magister Odo Senonensis curie officialis, in Domino salutem. Notum facimus quod in nostra presencia constituti Baudoinus, armiger, filius Johannis, dicti Bramant, de Pruvino, et Sedilia uxor ejus, recognoverunt se vendidisse abbati et conventui S. Germani Autissiod., pro trecentis et viginti libris pruvinensibus suis quitis, omnes plantas et vineas suas de Hyrenciaco et de Riveta et territorii de Vincellis, et medietatem portus de Riveta cum appendiciis, et pressorio et cupis, et omnibus aliis ad dictum portum et pressorium pertinentibus, et domum suam de Hyrenciaco, et etiam quicquid juris habebant vel habere poterant in territoriis, finagiis, justiciis et parochiis de Hyrenciaco et de Vincellis; recognoscentes quod predicte res sunt et erant de feodo ecclesie Sancti-Germani Autissiod., et quod ipsi res predictas in homagium et feodum ab abbate predicto tenebant et tenere debebant, fide prestita corporali. Promittentes quod super predictis rebus venditis prefate ecclesie portabunt rectam garentiam ad usus et consuetudines terre, et quod easdem res liberas tradent et liberabunt ecclesie supradicte; et quod contra dictam vendicionem per se, vel per alios non venient in futurum, nec super his dictam ecclesiam imposterum molestabunt. Predicta, vero, Sedilia quitavit, fide media, prefate ecclesie imperpetuum quicquid juris habebat, vel habere poterat aut debebat ratione dotis, vel donacionis propter nuptias, vel aliquo alio modo in omnibus rebus predictis: recognoscens quod dictam vendicionem faciebat, concedebat et laudabat sponte, provide, etc. Actum, anno Domini Mº CCº XXXº nono, mense januario.